AlexejDobrolubov/national_council_slovak_2010 huggingface dataset:
1. schôdza NR SR - 1.deň - A. dopoludnia
Dátum: 2020-03-20
Poslanec: Viskupič, Marián (SaS)
Druh vystúpenia: Vystúpenie v rozprave

368. Pán predsedajúci, ďakujem za slovo. Ctené kolegyne, kolegovia, zápisnica o výsledku tajného hlasovania o návrhu na voľbu podpredsedov Národnej rady Slovenskej republiky, ktoré sa konalo 20. marca 2020. Na tajné hlasovanie o návrhu na voľbu podpredsedov Národnej rady Slovenskej republiky bolo vydaných a poslanci si osobne prevzali 134 hlasovacích lístkov, teda na voľbe bolo prítomných 134 poslancov. Po vykonaní tajného hlasovania overovatelia Národnej rady Slovenskej republiky spočítali hlasy a zistili, že v tajnom hlasovaní o návrhu na voľbu podpredsedov Národnej rady Slovenskej republiky všetci poslanci odovzdali hlasovacie lístky. Zo 134 odovzdaných hlasovacích lístkov boli 2 neplatné. Zo 132 platných hlasovacích lístkov overovatelia zistili, že - za pána Gábora Grendela hlasovalo za 108 poslancov, proti 20 poslancov, zdržali sa 4 poslanci, - za pána Juraja Šeligu hlasovalo za 88 poslancov, proti 31 poslancov, zdržalo sa 13 poslancov. Podľa čl. 90 ods. 1 Ústavy Slovenskej republiky a podľa § 15 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov na zvolenie podpredsedov Národnej rady Slovenskej republiky je potrebný súhlas nadpolovičnej väčšiny hlasov všetkých poslancov. Overovatelia konštatujú, že v tajnom hlasovaní boli za podpredsedov Národnej rady Slovenskej republiky zvolení páni Gábor Grendel a pán Juraj Šeliga. Overovatelia poverujú svojho člena Mariána Viskupiča oznámiť výsledok hlasovania Národnej rady Slovenskej republiky. Ďakujem. (Potlesk.)
1. schôdza NR SR - 1.deň - A. dopoludnia
Dátum: 2020-03-20
Poslanec: Viskupič, Marián (SaS)
Druh vystúpenia: Vystúpenie

357. Vážené panie poslankyne, vážení páni poslanci, zápisnica o výsledku tajného hlasovania o návrhu na voľbu predsedu Národnej rady Slovenskej republiky, ktoré sa konalo 20. marca 2020. Na tajné hlasovanie o návrhu na voľbu predsedu Národnej rady Slovenskej republiky bolo vydaných a poslanci si osobne prevzali 142 hlasovacích lístkov, teda na voľbe bolo prítomných 142 poslancov. Po vykonaní tajného hlasovania overovatelia Národnej rady Slovenskej republiky spočítali hlasy a zistili, že v tajnom hlasovaní o návrhu na voľbu predsedu Národnej rady Slovenskej republiky všetci poslanci odovzdali hlasovacie lístky. Zo 142 odovzdaných hlasovacích lístkov boli 3 neplatné. Teda zo 139 platných hlasovacích lístkov overovatelia zistili, že o návrhu na voľbu Borisa Kollára za predsedu Národnej rady Slovenskej republiky hlasovalo za 106 poslancov (potlesk a pokrik v sále), proti bolo 28 poslancov, zdržalo sa 5 poslancov. Podľa čl. 89 ods. 1 Ústavy Slovenskej republiky a § 14 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov na zvolenie predsedu Národnej rady Slovenskej republiky je potrebný súhlas nadpolovičnej väčšiny hlasov všetkých poslancov. Overovatelia konštatujú, že v tajnom hlasovaní bol za predsedu Národnej rady Slovenskej republiky zvolený pán Boris Kollár. Overovatelia poverujú svojho člena Mariána Viskupiča oznámiť výsledok hlasovania Národnej rade Slovenskej republiky. Vážený pán predseda, gratulujem. Ďakujem, skončil som. (Potlesk.)
1. schôdza NR SR - 1.deň - A. dopoludnia
Dátum: 2020-03-20
Poslanec: Viskupič, Marián (SaS)
Druh vystúpenia: Vystúpenie

317. Ďakujem, pán predsedajúci, za slovo. Takže zápisnica o výsledku tajného hlasovania o návrhu na voľbu predsedu Mandátového a imunitného výboru Národnej rady Slovenskej republiky, ktoré sa konalo 20. marca 2020. Na tajné hlasovanie o návrhu na voľbu predsedu Mandátového a imunitného výboru Národnej rady Slovenskej republiky bolo vydaných a poslanci si osobne prevzali 146 hlasovacích lístkov, teda na voľbe bolo prítomných 146 poslancov. Po vykonaní tajného hlasovania overovatelia Národnej rady Slovenskej republiky spočítali hlasy a zistili, že v tajnom hlasovaní o návrhu na voľbu predsedu Mandátového a imunitného výboru Národnej rady Slovenskej republiky všetci poslanci odovzdali hlasovacie lístky. Zo 146 odovzdaných hlasovacích lístkov boli 3 neplatné. A zo 143 platných hlasovacích lístkov overovatelia zistili, že o návrhu na voľbu Anny Andrejuvovej na predsedníčku Mandátového a imunitného výboru Národnej rady Slovenskej republiky hlasovalo za 132 poslancov, proti 8 poslancov, zdržali sa 3 poslanci. Podľa § 15 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov na zvolenie predsedu výboru Národnej rady Slovenskej republiky je potrebný súhlas nadpolovičnej väčšiny prítomných poslancov. Overovatelia konštatujú, že v tajnom hlasovaní bola za predsedníčku Mandátového a imunitného výboru Národnej rady Slovenskej republiky zvolená. Overovatelia poverujú svojho člena Mariána Viskupiča oznámiť výsledok hlasovania Národnej rade Slovenskej republiky. Pán predsedajúci, skončil som. (Potlesk.)
94. schôdza NR SR - 1.deň - B. popoludní
Dátum: 2023-06-13
Poslanec: Vorobelová, Slavěna (-)
Druh vystúpenia: Vystúpenie s faktickou poznámkou

127. Ďakujem veľmi pekne za slovo. Z vašej strany zaznela len, predpokladám, malá časť problémov, ktoré v rezorte práce sú. Ja sa chcem vôbec opýtať, že či je reálne, že niečo zmeníte, keďže je jún, júl, august, september parlament podľa harmonogramu nezasadá, takže nerozumiem vôbec, o čom celé to programové vyhlásenie je, keďže predpokladám, je potrebná na riešenie mnohých problémov, ktoré uvádzate v tom programovom vyhlásení, aj zmena legislatívy. Takže myslíte si, že stihnete niečo zmeniť aj reálne? Ďakujem.
90. schôdza NR SR - 15.deň - B. popoludní
Dátum: 2023-05-25
Poslanec: Vorobelová, Slavěna (-)
Druh vystúpenia: Vystúpenie s faktickou poznámkou

79. Ďakujem veľmi pekne za slovo. Chcem sa baviť vecne, ako tu bolo povedané. Cieľ zákona nespochybňujem. Áno, možno, resp. je potrebný takýto zákon, len či v praxi presne, ako ste povedali, nebude dochádzať k jeho zneužívaniu, pretože podanie podnetu, ako je naformulované, že bude tam uvedené meno, bližšie konkrétnosti, tak v praxi bude dochádzať k tomu, že napríklad aj ja sa podpíšem vaším menom, vašimi údajmi a budem to písať vo vašom mene, že ako si tá Finančná správa bude overovať, že je to fakticky nejaká reálna osoba. Ďakujem pekne.
90. schôdza NR SR - 15.deň - A. dopoludnia
Dátum: 2023-05-25
Poslanec: Vorobelová, Slavěna (-)
Druh vystúpenia: Vystúpenie s faktickou poznámkou

99. Ďakujem veľmi pekne za slovo. Treba si uvedomiť ešte jeden fakt, že vláda padla. Vláda prezidentky Čaputovej by mala riešiť oveľa vážnejšie problémy. Stále sa tu oháňate vojnou, utečeneckou krízou, myslím si, že tento návrh zákona nie je témou dňa, nie je tým, čo Slovensko momentálne v tejto chvíli trápi. Máme tu vysokú infláciu, zadlženosť, ľudia padajú pod hranicu chudoby, čiže ja súhlasím s procedurálnym návrhom a podporím ho, že tento návrh by mal, mala riešiť nová vláda po predčasných voľbách. Ďakujem.
90. schôdza NR SR - 14.deň - B. popoludní
Dátum: 2023-05-24
Poslanec: Vorobelová, Slavěna (-)
Druh vystúpenia: Vystúpenie s faktickou poznámkou

163. Ďakujem veľmi pekne. Ja k tejto téme, aj keď sa berie, že je to vážna téma, ale každý pacient chce tú najmodernejšiu medicínu, chce prístup k tým najmodernejším liekom. Vieme, že napríklad pri onkologických pacientoch alebo pri rôznych, ja neviem, ochoreniach na nejaké syndrómy, čiže tie lieky existujú, a vieme, aké je ťažké sa k týmto liekom dostať, a keď teraz existuje možnosť, že tie lieky sú na trhu, áno, v Európe sú bežné, tak prečo by Slovensko a slovenské pacientky nemali mať umožnený prístup k týmto liekom? Ja si myslím, že každá žena sa rozhodne sama, že či využije jednu, alebo druhú metódu, ale tú možnosť by sme im ako politici mali dať. Ďakujem pekne.
90. schôdza NR SR - 9.deň - B. popoludní
Dátum: 2023-05-16
Poslanec: Vorobelová, Slavěna (-)
Druh vystúpenia: Vystúpenie s faktickou poznámkou

8. Ďakujem veľmi pekne za slovo. Oceňujem tento pozmeňovací návrh, pretože už pri pôvodnom predkladaní som upozorňovala práve na to, že bol tento návrh zákona pôvodne nedostatočný, nevykonateľný. To isté hovorili aj médiá, že tento zákon nieže nie je dobrý, ale že je nevykonateľný. Čiže doplnili sa tam tie slová, že bezodkladne, takže veľmi pekne ďakujem za tento pozmeňujúci návrh a tento návrh zákona podporím. Ďakujem veľmi pekne.
90. schôdza NR SR - 8.deň - A. dopoludnia
Dátum: 2023-05-12
Poslanec: Vorobelová, Slavěna (-)
Druh vystúpenia: Vystúpenie s faktickou poznámkou

186. Ďakujem veľmi pekne za slovo. Tento návrh zákona hodnotím ako veľmi výborný marketingový nápad pred voľbami. Excelentný nápad. Asi viete, že bude ťažké, aby tento návrh zákona prešiel. (Reakcia z pléna.) Viem zahlasovať, kľudne, ale poďme sa baviť teda fakticky. Bolo tu slovo, že poďme si to kvantifikovať. Stanovisko ministerstva financií, dopad na štátny rozpočet 458 miliónov eur. Super. Atómovka, ako sa patrí. Ale pozrime sa na to trošku aj realisticky, ja chápem, že idú voľby, ale realisticky čo, po nás potopa? Však zahlasujme si zákon do každej rodiny 10-tisíc eur. Hádam podporíte nie? Prečo nie. Super. Každá rodina si zaslúži alebo ľudia pod hranicou chudoby 800-tisíc. Zaslúžia si, prečo nie, 5-tisíc, 10-tisíc, 20-tisíc, ale buďme realistickí. Veď veľmi dobre viete, ako sú na tom samosprávy. Čo z toho, že vy ľuďom na jednej strane dáte a potom im zoberiete. Áno, nebude to na poslancov, ale bude to na županov, na primátorov, na mestských poslancov. Čo budú robiť? Budú zvyšovať dane a poplatky. Áno, vy si očistíte ruky, však nie, my chceme mamičkám dobre. Super. Ako marketingovo excelentné. Dúfam, že ľudia vám na to nenaletia, aj keď sa obávam, že v ďalšom prieskume budete mať jedno, dve percentá navyše. Geniálny nápad marketingový. Ďakujem za slovo.
90. schôdza NR SR - 8.deň - A. dopoludnia
Dátum: 2023-05-12
Poslanec: Vorobelová, Slavěna (-)
Druh vystúpenia: Vystúpenie s faktickou poznámkou

156. Ďakujem veľmi pekne za slovo. Poďme sa teda baviť ešte raz vecne, ako ste tu vraveli. Ja som nepovedala, že ten zákon nepodporím alebo že mám nejaký zásadný problém, ale tiež nemôžeme vychádzať len z účelu zákona. Niekto tu, zaznelo tu, že ako je formulovaný, že budeme sa baviť o tom potom konkrétnejšie. Dobre, som za, budeme sa baviť potom. Hovorím, podporila som aj zákon pána Pročka o hmotnej zodpovednosti politikov, ale sám dobre viete, ako fungujú kontrolné procesy v rámci štátnej správy, teda keď ste v tej štátnej správe robili. Zákon o kontrole predsa máme, vieme, že je slabý. Toto je len tiež možno, dá sa povedať, také nabaľovanie. Otázkou je, či bude aj reálne vykonateľný. Zaznel tu prípad pána Sulíka, ja poviem, že ako sa to možno bude argumentovať. Nie všetky procesy v rámci štátnej správy sú písomné, hej? Čiže pán Sulík prišiel za nejakým podriadeným, ten za ďalším podriadeným, povedal, vieš čo, tak vymysli, že potrebujeme tu odborníka na to a to, podriadený zamestnanec to vymyslel, čiže všetko papierovo bude sedieť, áno, potrebovali tam konkrétne odborníčku, teda dcéru pána Sulíka, ktorá mala vyštudované to a to, tak tam musela ísť, čiže prípad vybavený. Ďakujem veľmi pekne za slovo.
90. schôdza NR SR - 8.deň - A. dopoludnia
Dátum: 2023-05-12
Poslanec: Vorobelová, Slavěna (-)
Druh vystúpenia: Vystúpenie s faktickou poznámkou

128. Ďakujem vám veľmi pekne za slovo. Pán poslanec Pročko, ďakujem vám veľmi pekne, oceňujem, že sa vám páči moje meno. Ja chcem len podotknúť, že váš návrh zákona som podporila. Vnímam požiadavku verejnosti, že sú za to, že je potrebné zaviesť hmotnú zodpovednu... zodpovednosť politikov, ale, tak ako povedal pán Vetrák v rozprave, že bavme sa odborne teda, ak ten zákon má byť dobrý, musí byť aj v praxi vykonateľný, čiže aby schválením tohto zákona nevzniklo viac problémov ako osohu, aby proste splnil ten účel, za ktorým ten zákon aj vy, aj iní poslanci predtým predkladali. Ďakujem veľmi pekne.
90. schôdza NR SR - 8.deň - A. dopoludnia
Dátum: 2023-05-12
Poslanec: Vorobelová, Slavěna (-)
Druh vystúpenia: Vystúpenie s faktickou poznámkou

114. Ďakujem veľmi pekne za slovo. Neviem, prečo dávate do pozície, že kto tento zákon podporí, je za to, aby bola hmotná zodpovednosť a kto nepodporí, nie je za to. Zaznelo tu pár informácií a rada by som sa opýtala teda ako bližšie. V § 3 sa hovorí o rozsahu zodpovednosti verejného činiteľa. Mňa by zaujímalo, v prvom odseku a vo štvrtom odseku, ako je to myslené. Verejný činiteľ je povinný pri nakladaní s verejným majetkom chrániť verejný záujem a postupovať s odbornou starostlivosťou. Ako je vnímaná alebo zadefinovaná v nejakých právnych aktoch alebo či bude to niekde zadefinované, čo to znamená. Veď aj teraz, keď je prijímaný zamestnanec, tak má mať nejaké odborné predpoklady na výkon tej funkcie. Potom v odseku 4, aj sám ste povedali, že ako sa ten vedúci, ten najvyšší zbaví zodpovednosti, hej, lebo dostane nejaký odborný podklad a teraz ten na tom najnižšom stupni bude mať dajme tomu to poistenie. Čiže ja ako minister sa dohodnem s tým na najnižšom stupni, urob mi takýto odborný, však ty budeš chránený ako nejakým poistením a ja sa týmto zbavím celej zodpovednosti. Čiže nevidím tu zmysel v takto zadefinovanom zákone. Áno, som za hmotnú zodpovednosť, ale nie takto definovaným zákonom. Ďakujem.
90. schôdza NR SR - 7.deň - A. dopoludnia
Dátum: 2023-05-11
Poslanec: Vorobelová, Slavěna (-)
Druh vystúpenia: Vystúpenie s faktickou poznámkou

28. Ďakujem veľmi pekne za slovo. Je smutné, že sa tu bavíme o konkrétnych menách, Žilinka verzus Lipšic. Bavme sa, prosím, o inštitúciách. Veď je to Úrad špeciálnej prokuratúry a Generálna prokuratúra a nie o osobách, pretože tieto osoby tu nebudú večne. Vám sa jednoducho nepáči zákonné konanie pána Žilinku, pretože nekoná politicky, ako sa vám páči a ako chcete. Preto je táto novela zlá. Ale zoberme si iný prístup. Ak by v pozícii generálneho prokurátora bol práve váš pán Lipšic, ktorý pristupuje k Úradu špeciálnej prokuratúry čisto politicky, tak tento zákon podporíte všetci, ktorí ste boli súčasťou koalície. Vám jednoducho právo, spravodlivosť a demokracia nevonia.
88. schôdza NR SR - 12.deň - A. dopoludnia
Dátum: 2023-03-31
Poslanec: Vorobelová, Slavěna (-)
Druh vystúpenia: Vystúpenie s faktickou poznámkou

36. Ďakujem veľmi pekne. Viackrát tu zaznelo slovo pravda. Ale čo je pravda? Je to predsa subjektívna vec. Je toľko právd, koľko je subjektov. Pravda je v konečnom dôsledku práve v subjektivite. Súhlasím, že skutočne objektívni novinári si zaslúžia ochranu, ale nie úplatné hlasné trúby propagandy, ktorí nemajú problém a škrupule mediálne zlikvidovať hocikoho a hocikedy na pokyn svojich majiteľov či donorov. Sú vlastne zamestnancami, vo väčšine prípadov súkromných spoločností, nadnárodných spoločností, ktorí práve cez svojich majiteľov rozohrávajú politické hry a sledujú vlastné svoje finančné záujmy. Ďakujem veľmi pekne.
88. schôdza NR SR - 10.deň - B. popoludní
Dátum: 2023-03-29
Poslanec: Vorobelová, Slavěna (-)
Druh vystúpenia: Vystúpenie s faktickou poznámkou

4. Ďakujem veľmi pekne za slovo. Pán Baláž, zhrnuli ste to dobre, ale ako vieme, tých problémov v zdravotníctve je omnoho viac. Každý z nás má osobnú skúsenosť so stavom dnešného zdravotníctva. Tá skúsenosť je vo väčšine prípadov negatívna. Aj preto v prieskumoch sa objavuje oblasť zdravotníctva ako tá najkritickejšia a najpr... najproblematickejšia. Vítam, že aj touto formou a uznesením sa apeluje na riešenie tohto každým dňom vypuklejšieho problému. Keď sa tu vieme neustále baviť o Ukrajine a o pomoci Ukrajincom, tak sa bavme aj o pomoci Slovákom a slovenským pacientom. Toto uznesenie, ktorým by sa mala urýchliť realizácia memoranda na zlepšenie systému zdravotníctva, určite podporím a verím, že to podporia aj všetci poslanci v Národnej rade Slovenskej republiky. Ďakujem.
88. schôdza NR SR - 9.deň - B. popoludní
Dátum: 2023-03-28
Poslanec: Vorobelová, Slavěna (-)
Druh vystúpenia: Vystúpenie s faktickou poznámkou

140. Ďakujem všetkým za faktické pripomienky. Ja nespochybňujem pomoc ľuďom ani rodinám. Ako som povedala, som aj za tisíc euro, 1 500, 5-tisíc. Najmä ale v konečnom dôsledku to musia zaplatiť predsa ľudia. Nie sme krajina zázrakov ani neobmedzených možností. Čiže ak chceme tú demokraciu a chceme tú účasť vo voľbách, tak poďme, ako tu bolo povedané mojím predrečníkom v rozprave, opačnou cestou, poďme možno udeľovať pokuty, kto sa volieb nezúčastní, ale to by sa nehodilo do piár strany OĽANO.
88. schôdza NR SR - 9.deň - B. popoludní
Dátum: 2023-03-28
Poslanec: Vorobelová, Slavěna (-)
Druh vystúpenia: Vystúpenie s faktickou poznámkou

108. Ďakujem veľmi pekne za slovo. Pán Matovič, riadiť štát nie je jednoduché, to už asi viete. Ale prečo ľudí strašíte, že po voľbách tu bude apokalypsa, čierna diera, mafia, fašisti, či, nebodaj, iný režim? Žijeme predsa v demokracii alebo aspoň sa ňou vy oháňate, keď vám to pasuje. Ale občania predsa vedia, ako môžu ovplyvniť dianie na Slovensku, a to tým, že pôjdu, alebo nepôjdu voliť a zvolia si svojich zástupcov, aj takých, ktorí sa vám nemusia páčiť. Je to právo každého z nás, ísť voliť alebo nevoliť, aj to je postoj. Bez ohľadu na to, koľko im chcete zaplatiť, resp. kúpiť si ich. Mali ste predsa príležitosť ľudí presvedčiť o svojich kvalitách, mali ste ústavnú väčšinu, moho... mohol to byť... tu byť už dávno raj na zemi. Ale ľudia vidia a vedia, čo sa tu dialo, teror, šikana, obmedzovanie slobody slova a prejavu, a tak vám dajú za toto všetko, čo sa tu posledné tri roky dialo, aj vysvedčenie práve v týchto voľbách. Ľudia boli a sú pre vás opice, dezoláti, hoaxeri a najnovšie dobytok. A teraz chcete týmto opiciam a dobytku platiť 500 eur za účasť vo voľbách? Nesrandujte, prosím vás.
88. schôdza NR SR - 8.deň - A. dopoludnia
Dátum: 2023-03-24
Poslanec: Vorobelová, Slavěna (-)
Druh vystúpenia: Vystúpenie s faktickou poznámkou

118. Ďakujem veľmi pekne za slovo. Ja len chcem poznamenať, že predkladáte tu návrh zákona, ktorým zdôvodňujete nejaké šetrenie verejných zdrojov. Ak už chceme šetriť, tak treba sa pozrieť na veci komplexnejšie. Veď existuje u nás v Slovenskej republike množstvo nominantov, ktorí poberajú oveľa vyššie platy, tým nechcem povedať, že poslanci by mali mať vyššie platy, áno, poďme sa baviť o tom, že je možné znížiť platy poslancom, ale dívajme sa na to komplexne. Pozrime sa, aký má plat prezidentka, pozrime sa na platy iných štátnych predstaviteľov. Pozrime sa na dozorné rady štátnych firiem a poďme sa baviť o tejto téme teda z tohto uhla pohľadu. Ak ideme šetriť mzdové prostriedky štátu, tak poďme zahrnúť do tejto skupiny nielen poslancov, ale teda aj tie iné pozície, ktoré v štáte máme. Ďakujem veľmi pekne za slovo.
88. schôdza NR SR - 6.deň - B. popoludní
Dátum: 2023-03-22
Poslanec: Vorobelová, Slavěna (-)
Druh vystúpenia: Vystúpenie s faktickou poznámkou

22. Ďakujem veľmi pekne. Ja len doplním, že každý poslanec pochádza z určitého regiónu a sleduje záujmy toho konkrétneho kraja. Či už prejde tento pozmeňovací návrh, alebo neprejde, tak dôležité je schváliť návrh tohto zákona ako celku, pretože či sa postaví úsek, ja neviem, na Orave, alebo či to bude okres Svidník, Prešov, stále je to niečo, čo je v prospech občana. Je to v prospech všetkých občanov na Slovensku. Či už sa vystaví kilometer pri Prešove alebo kilometer, ako vravím, na Orave. Stále je to v prospech občana, pretože každý cestuje alebo väčšina z nás cestuje po Slovensku a uvíta, ak sa ten proces výstavby urýchli. Ďakujem.
88. schôdza NR SR - 6.deň - B. popoludní
Dátum: 2023-03-22
Poslanec: Vorobelová, Slavěna (-)
Druh vystúpenia: Vystúpenie s faktickou poznámkou

10. Ďakujem veľmi pekne za slovo. Ja len možno doplním a opýtam sa, že konečne boli vyslyšané tie hlasy ľudí z východného Slovenska. Pretože všetci dobre vieme, že východné Slovensko neustále upozorňuje či už petíciami, či už štrajkami, blokovaním ciest, pretože tá situácia je fakt neúnosná. Slovensko nie je predsa len Bratislava a celé toto plénum 150 poslancov by malo konečne zahlasovať za vec, ktorá urýchli budovanie diaľnic. Nepočula som zatiaľ ani jeden argument, že prečo nie. Čítala som stanovisko ministerstva financií, ktoré síce poukazuje, že sú tam nejaké nepravdivé tvrdenia a poukazuje na to, že ministerstvo výstavby by ušetrilo nemalé finančné zdroje, keby sa postupovalo tak ako doposiaľ. Všetci dobre vieme, že pri výstavbe diaľnic už išlo dolu vodou toľko peňazí, že myslím, že tento zákon neurobí žiaden iný škrt cez štátny rozpočet. Dúfam, že všetci podporíte tento návrh zákona. Ďakujem veľmi pekne.
94. schôdza NR SR - 6.deň - A. dopoludnia
Dátum: 2023-06-21
Poslanec: Zahorčák, Viliam (SMER - SD)
Druh vystúpenia: Vystúpenie s faktickou poznámkou

166. Ďakujem veľmi pekne všetkým kolegom, ktorí vystúpili. Pán poslanec Šefčík, ďakujem za vysvetlenie. Naozaj som teda nevedel, ktoré športy sa myslia tými, ktoré majú malé pohybové aktivity, ale beriem, áno, je vysvetlené. Pán poslanec Kučera, pokiaľ to bude tak, ako hovoríte, že športové zväzy, športové hnutia ako také, sa k tomu postaví kladne a dá nám signály, že áno, s týmto zákonom sme spokojní, tak potom môj návrh stratí opodstatnenie. Ale zatiaľ je aktuálny.
90. schôdza NR SR - 3.deň - B. popoludní
Dátum: 2023-05-04
Poslanec: Zahorčák, Viliam (SMER - SD)
Druh vystúpenia: Vystúpenie s faktickou poznámkou

134. Tak nie som prvý, ďakujem pekne za slovo, predo mnou už boli tí, ktorí mali faktické, ale ja na rozdiel od svojich predrečníčok nie som až taký nadšený z toho, čo tu máme na stole, aj keď oceňujem aj ja, že sú tam veci také, ktoré predchádzajúcemu zákonu chýbali, myslím tým transparentnosť, myslím tým aj top športovcov, ktorí tam sú, a kontrolné iné mechanizmy, ale skôr na mňa pôsobil, keď som porovnával tento zákon s tým predchádzajúcim, že sú tam veci poprehadzované. Mám dokonca pocit, že poprehadzované preto, aj keď obsahovo rovnaké, aby sa trošku zahmlila podstata celého predkladania zákona. Ja za tú podstatu považujem to, že sa mení to financovanie športových, jednotlivých športových zväzov, a teda konkrétne to, že to akési také výnimočnejšie postavenie futbalu a hokeja sa teraz zaradilo ináč, hej, že tiež budú podľa toho vzorca. Neviem, či to futbalu alebo hokeju pomôže, skôr si myslím, že im to uberie, ale podľa mňa o toto hlavne išlo. Ja nemám nič proti tomu, aby aj ostatné športy dostávali a dostali čo možno najviac, ale nepovažujem to vzhľadom aj na postavenie práve týchto dvoch športových odvetví za krok správny a krok správny najmä do budúcnosti. Prekáža mi tam aj to, že, ako ste povedali, vypadla tam nejaká taká výraznejšia starostlivosť o talentovanú mládež, prekáža mi aj to, že sa do tohto zákona dostáva financovanie turistických trás. Ja si myslím, že toto môžeme zaradiť medzi športovú infraštruktúru, že to by nemalo byť práve z týchto zdrojov financované a možno aj celý rad ďalších vecí, o ktorých možno bude priestor hovoriť pri rokovaní v druhom čítaní. Ďakujem pekne.
88. schôdza NR SR - 11.deň - A. dopoludnia
Dátum: 2023-03-30
Poslanec: Zahorčák, Viliam (SMER - SD)
Druh vystúpenia: Vystúpenie s faktickou poznámkou

10. Ďakujem vám, pán predseda. Pôvodne som plánoval, že vystúpim aj v rozprave aj s nejakými pozmeňujúcimi návrhmi, ale keďže pán poslanec Cmorej vo svojom úvodnom vystúpení mi na mnohé z mojich otázok zodpovedal, za čo ďakujem, tak chcem len vyjadriť istú takú nie veľ... takú spokojnosť najmä s tým, že sú tam tie kritériá, ktoré, ja si myslím, že bude problematicky naplniť, pretože a priori nemôžeme vedieť, aký, aký, aké požiadavky budú, a všetko do týchto kritérií zahrnúť sa jednoducho vopred nedá. To je jedna moja taká výhrada. A druhá výhrada, čo ste už čiastočne naznačili, je, že pri § 9a ods. 2, kde sa hovorí o nediskriminačnej súťaži, že nie je priestor alebo nie je zmienka o tom, že obec môže zo súťaže aj niekoho vylúčiť. Povedzme tých, tie subjekty, ktoré majú voči obci nevysporiadané záväzky. Takže toľko.